Papersnake/gushiwen huggingface dataset:
万年欢（庆元圣节）
赵以夫（宋代）

凤历开新，正微和乍转，丽景初晓。五荚蓂舒，光映玉阶瑶草。在在东风语笑。庆此日、虹流电绕。鲸波静，翠涌鳌山，嵩呼声动云表。绛节霓旌缥缈。望珠星灿烂，紫微深窈。琬液香浮，露湿蟠桃犹小。叠叠仙韶九奏，知春到、人间多少。蓬莱外，若木扶疏，万年枝上长好。
山居即事
余观复（宋代）

密竹环茆舍，应无俗士过。
睡浓嫌日出，坐久厌尘多。
斗雀翻危叶，饥鹅唼短莎。
世涂真九曲，奔走欲如何。
王麟友同宿客舍志感
董道权（清代）

广陵城中夜击柝，广陵城头啼乌鹊。尔我相逢语正繁，僮仆无情睡先著。

微风忽起摇灯光，轻寒稍觉侵衣裳。鼓声坎坎下三四，解衣灭烛眠匡床。

与君展转各无寐，细数年来不得志。为惜天涯此日身，转忆先人旧时事。

君家曾祖大司空，清名文誉闻江东。神光两朝焚谏草，燕齐百郡铭河功。

闻讣朝廷倍惆怅，特命春官予祭莽。卮酒分出天府浆，墓道筑就东园匠。

此时万国来车书，至尊别殿梦华胥。潼关烽火起仓卒，延秋龙斗争欷歔。

若翁司空冢孙子，自拜国恩心国耻。策马请监丞相军，守城遂同丞相死。

此时君作怀中儿，何处寻来马革尸。今逾二十善词赋，《蓼莪》开卷徒伤悲。

吾翁若翁交最好，吾翁贤书年独早。七篇屡下南宫第，一裘敝尽长安道。

负囊簪笔越王台，角弓铁骑吴山来。白眼世上谁共语，散发江湖只自哀。

闭门著《易》忘暮年，把酒读史呼苍天。嗟我三十尚失意，山高著述何时传？

若翁游魂归未得，吾翁买土葬无力。相逢此地喜欲狂，相看今夜愁如织。

披衣起坐闻荒鸡，欃枪在天明月低。
出火祀大辰十二首
佚名（隋代）

二七储神，兴天地亚。
孰俪厥德，聿惟南正。
功懋陶唐，泽流亿姓。
作配严社，贽列惟称。
谢米雍丘元章见过
贺铸（宋代）

今古两妙令，雍丘与太丘。
当时号清白，後日想风流。
吏鼾庭阴午，农歌野色秋。
吾非荀氏老，愧尔德星留。
赠叶子仁
真德秀（宋代）

知天焉用尤臧氏，有命何须主瘠环。
若向此中能照破，许君已透利名关。
鲜于东之晋伯之子赠诗次韵
晁公溯（宋代）

尊前每诵赤壁赋，如见当年秃鬓翁。
谁谓流传到乔木，果然践响托悲风。
自蔚州南入真谷有似剑门，因有归思
雍陶（唐代）

我家蜀地身离久，忽见胡山似剑门。

马上欲垂千里泪，耳边唯欠一声猿。
八用喜雨韵三首
吴潜（宋代）

饭抄云子得能香，秋赛村村答上苍。
雀集田畴营宿饱，牛閒篱落卧新凉。
栖栖底用干邻粟，翼翼惟应咏我箱。
一稔居然宽百虑，不须禹稷更皇皇。
樗隐堂
苏过（宋代）

果仍才名困广文，天涯从仕老仍贫。一廛未有归耘处，五斗聊仍束带人。

众弃已甘栖广莫，先容那复慕轮囷。幅巾他日衡茅去，纨裤儒冠总误身。
欢喜口号
黄彦平（宋代）

蜀茶互市入西番，番马来嘶渭水寒。
为报尧峰呈砂保，径招属户会长安。
朝往香山
梦麟（清代）

梦觉钟鱼清，褰裳月在栋。盥濯辞精庐，山僧出林送。

苔衣润芒屩，昨宵知露重。乱泉听乍失，溪涧涩馀冻。

石骨生清凉，逼人寒欲中。日出照幽谷，山鸟发新哢。

微风荡空翠，流云散岩洞。永怀煨芋者，隔岫闻清诵，
偈颂一百零三首 其五十六
释月涧（宋代）

腊月火烧山，将军度铁关。阵云千里远，独奏凯歌还。
卜算子 表姑秦丈兰台
杨芸（清代）

红蓼逐风开，黄叶因风起。燕子无情也解愁，絮语秋生矣。

漠漠露凝空，寂寂帘垂地。试掩屏山数漏声，领略秋滋味。
张村
薛季宣（宋代）

皇羲寂已久，浇俗无还淳。如何张村氓，杳杳全其真。

岂不有妻孥，茅茨甘贱贫。岂不惮疲劳，务时勤耔耘。

脱俗未为贵，而今焉辟秦。青城足跻攀，那染龟城尘。

枸杞荐盘蔬，殊非关养身。安常乐有馀，熙然阜长春。

奚其寿而康，无知斯体仁。静言逐臭夫，迷途少知津。

猥云老人村，郊荒绝酸辛。筋骨由坚强，谁谓存其神。

井蛙议沧溟，夫岂窥崖垠。作诗赋张村，逝将同野人。
同崔峒补阙慈恩寺避暑
卢纶（唐代）

寺凉高树合，卧石绿阴中。伴鹤惭仙侣，依僧学老翁。

鱼沉荷叶露，鸟散竹林风。始悟尘居者，应将火宅同。
静安八咏录三 其一 赤乌碑
赵觐（元代）

僧来天竺国，寺创赤乌年。碑碣前朝重，文章后世怜。

秋风生大野，斜月堕重渊。有待龟龙负，图书得共传。
夜观角弈
岳珂（宋代）

青灯相对夜初阑，适意棋枰伴我閒。
天马辎车金象国，虚龙缟袜宝台山。
进趋自可觇成败，倖胜何尝不往还。
一著未容回局势，不妨袖手酒杯间。
渔家傲
梵琦（元代）

听说西方无量乐。凡夫浅智难图度。随有愿度无不获。

何劳萦。珠衣绮馔黄金宅。

地似掌平尤广博。八功德水非穿凿。白藕花中胎可托。

三生约。如今岂可轻抛却。
悲歌一
顾况（唐代）

边城路，今人犁田昔人墓。岸上沙，昔日江水今人家。

今人昔人共长叹，四气相催节回换。明月皎皎入华池，

白云离离渡霄汉。
北岩采新茶用忘怀录中法煎饮欣然忘病之未去
陆游（宋代）

槐火初钻燧，松风自候汤。
携篮苔径远，落爪雪芽长。
细啜襟灵爽，微吟齿颊香。
归时更清绝，竹影踏斜阳。
武夷九曲棹歌图 其六
刘元刚（宋代）

八曲云山敛复开，长年倚棹立裴徊。俄然听得林间语，知道新村贳酒来。
长洲种牡丹
王禹偁（宋代）

偶学豪家种牡丹，数枝擎露出朱栏。
晚来低面开檀口，似笑穷愁病长官。
长干曲
佚名（南北朝）

逆浪故相邀，菱舟不怕遥。
妾家扬子住，便弄广陵潮。
县诸生十数辈送余至蔚州之暖泉村越旦暖泉人复为余设饯堡门外迟回久之而别
朱休度（清代）

塞晚秋日澹，边寒秋云冻。恻恻背风催，宛宛手条弄。

天色黯将收，人情苦远送。送我到暖泉，揖让诸生众。

周旋不能舍，剪烛连床共。杯盘既狼藉，笑语复喧閧。

泉暖情益暖，终宵讵成梦。明日村之人，出饯道旁供。

谓言侯声名，耳习邻邦重。侯惠波及我，爱我息我讼。

感侯不能已，軷酒中诚贡。闻言惊下马，嗟劳久停鞚。

回头别诸生，拭泪心余恫。去去午影斜，忽忽朝酲中。

老眼醉生花，一派野烟霿。
题吴彦高诗集后
刘迎（金朝）

片云踪迹任飘然，南北东西共一天。万里山川悲故国，十年风雪老穷边。

名高冀北无全马，诗到西江别是禅。颇忆米家书画否，梦魂应逐过江船。
悲歌五首
方回（元代）

忧惊喜愕梦纷纷，了了谁能白黑分。
昼夜星辰常转换，春秋草木互芳芬。
姬昌秦政今谁讳，吕洞钟权近不闻。
气尽势穷终变灭，世间万事总浮云。
宁棘庵讲主失窃
释道济（宋代）

哑吃黄瓜苦自知，将丝就纵落人机。
低田缺水遭天旱，古菓安身著鬼迷。
贼去关门无物了，病深服药请医迟。
竹筒种火空长炭，夜半描龙画向谁。
挽故知容州朝请陶公章
陈棨（宋代）

靖节高风去千载，至今遗响在平塘。
洗耳洗心甘绿野，濯缨濯平付沧浪。
松间月色诗千首，竹里棋声酒几觞。
正受全归无一欠，未为公憾为时伤。
六合玄云
罗伦（明代）

东华光景俨南华，六合风花属我家。试上云楼足清赏，与君长醉赤城霞。
予求守江阴未得酬昌叔忆阴见寄之作
王安石（宋代）

黄田港北水如天，万里风樯看贾船。
海外珠犀常入市，人间鱼蟹不论钱。
高亭笑语如昨日，末路尘沙非少年。
强乞一官终未得，只君同病肯相怜。
题颜鲁公裴将军诗真迹
董其昌（明代）

舵楼竟夜雨催诗，果有龙蛇起墨池。会得将军挥剑意，分明草圣折钗时。
次韵何子应题不欺室
王十朋（宋代）

公如忧国房玄龄，我如郑公思批鳞。隆兴天下同贞观，愿为贤相为良臣。

我去公来不同日，各展忠怀对宣室。江湖邂逅论赤心，更约联翩书史笔。

坤爻敬义诚君子，可惜作铭人已死。八十四字腾光芒，便是千年不欺史。
和方机宜
陈宓（宋代）

侵晓同穿紫翠寒，轻云随步去仍还。
谁言滨海无多地，着得擎天有底山。
空阔望中愁目短，险巇历尽觉心顽。
石田樵汲真堪絬，岂惜疏茅结一间。
醉桃源（大石调）
张先（宋代）

落花浮水树临池。年前心眼期。见来无事去还思。如今花又飞。

浅螺黛，淡胭脂。开花取次宜。隔帘灯影闭门时。此情风月知。
正觉寺
谢逸（宋代）

避暑访禅客，顷作城南遨。秋风飒然来，草木鸣萧骚。

复起水东兴，两桨摇轻舫。何处可盘礴，有寺临江皋。

门户颇幽邃，野径深蓬蒿。升堂脱冠坐，洗盏倾浊醪。

初筵谈名理，清言洗尘劳。徐徐杂诙谐，坦率真吾曹。

尚馀清净业，诗成漫挥毫。人生一瞬间，逝水行滔滔。

归与不秉烛，楼头霜月高。
赠淘金叟
文同（宋代）

濯石淋沙不自劳，抉光挑屑甚幺麽。
世间有客能胠箧，比尔元来得校多。
贾岛墓
李洞（唐代）

一第人皆得，先生岂不销。位卑终蜀士，诗绝占唐朝。

旅葬新坟小，魂归故国遥。我来因奠洒，立石用为标。
倾杯（青澜堂席上有感·般涉调）
张先（宋代）

飞云过尽，明河浅、天无畔。草色栖萤，霜华清暑，轻飔弄袂，澄澜拍岸。宴玉尘谈宾，倚琼枝、秀挹雕觞满。午夜中秋，十分圆月，香槽拨凤，朱弦轧雁。

正是欲醒还醉，临空怅远。壶更叠换。对东西、数里回塘，恨零落芙蓉、春不管。笼灯待散。谁知道、座有离人，目断双歌伴。烟江艇子归来晚。
分韵得宜字
王十朋（宋代）

榭向云间筑，风从天半吹。谈方以清饱，襟更为凉披。

雄入兰台赋，微生殿阁诗。倚栏观出岫，吾去亦诚宜。
还渡浙江诗
刘孝绰（南北朝）

季秋弦望后，轻寒朝夕殊。商人泣纨扇，客子梦罗襦。

忧来自难遣，况复阻川隅。日暮愁阴合，绕树噪寒乌。

濛漠江烟上，苍茫沙屿芜。解缆辞东越，接轴骛西徂。

悬帆似驰骥，飞棹若惊凫。言归游侠窟，方从冠盖衢。
赠王氏神童昆季
魏野（宋代）

先后登科出玉京，满朝诗送更光荣。
岂唯皇宋终难继，自古神童少弟兄。
馆娃宫怀古
皮日休（唐代）

响屐廊中金玉步，采苹山上绮罗身。
不知水葬今何处，溪月弯弯欲效颦。
望江南
华岳（宋代）

罗雾薄、绀绿拥重重。八幅宝香薰锦绣，一床烟浪卷芙蓉。屏翠叠东风。

云点缀，香汗透玲珑。螺髻松松沾玉润，樱唇浅浅印珠红。人在翠华中。
满庭芳
赵令（宋代）

玉枕生凉，金缸传晓，败叶飞破清秋。雨余翻浪，渺渺阻行舟。暂系汀洲侧畔，风夜起、荻叶添愁。银屏远，龙香渐尽，还是梦扬州。

更筹。何太永，当年情事，今日堪酬。最苦恨红楼，笑我飘浮。为寄相思细字，教字字、愁蹙眉头。凄凉久，渔人唱晓，随月过横沟。
董侍郎生日三首
魏了翁（宋代）

潞公曩自蜀遄归，约仅逾年秉政机。
当日燕毛谁与并，后来接踵未应稀。
从星元合陪天柱，戴气宁当远日畿。
会看传宣燕私第，赐香成雾彩成围。
武康姓丁人号生魂神合邑骚动
董嗣杲（宋代）

世降多淫祀，时荒扇盗区。
妖丁肆荒诞，结甲走昏愚。
揭帜营祠庙，椎锣誷市衢。
大夫清似水，勦绝莫踟蹰。
过芜湖望天门山
管讷（明代）

扬帆下芜湖，梁山在吾目。大江从西来，天门势如束。

川日波上明，野树烟中绿。良朋有佳制，每愧貂难续。

顾兹欲忘言，何以慰心曲。
次韵申伯上杭道中见示二首 其一
李纲（宋代）

川途荏苒度年华，命与时谋敢自嗟。但使直方能养浩，岂知权势解悲夸。

淮舟昔共茱萸酒，闽馆今同薄荷茶。往复纷纷成底事，庞公只合访丹霞。
蝴蝶词
周准（清代）

万花谷里逐芳尘，自爱翩跹粉泽新。多少繁华任留恋，不知只是梦中身。
念奴娇·菊黄萸紫
黄人杰（宋代）

菊黄萸紫，近重阳、天气秋光如洗。怀燕占熊，还又应、崧岳生申时节。玉女擎香，金仙持送，锦里欢声彻。照人风度，满怀俱是冰雪。那更千里江城，政成人化，比春生秋杀。双凤云间御诏墨，将下十行新札。黄阁亨衢，碧油重幕，稳复清毡物。策勋归去，蟠桃犹许三窃。
题西溪山庄以竹窗二字书赐高士奇
玄烨（清代）

花源路几重，柴桑皆沃土。烟翠竹窗幽，雪香梅岸古。
送时法登舟
吕祖俭（宋代）

四山寒雨送行舟，独掩柴扉泪未收。
归见故人应问我，为言卒岁敢优游。
和荅诗十首 其七 和松树
白居易（唐代）

亭亭山上松，一一生朝阳。森耸上参天，柯条百尺长。

漠漠尘中槐，两两夹康庄。婆娑低覆地，枝干亦寻常。

八月白露降，槐叶次第黄。岁暮满山雪，松色郁青苍。

彼如君子心，秉操贯冰霜。此如小人面，变态随炎凉。

共知松胜槐，诚欲栽道傍。粪土种瑶草，瑶草终不芳。

尚可以斧斤，伐之为栋梁。杀身获其所，为君构明堂。

不然终天年，老死在南冈。不愿亚枝叶，低随槐树行。
桃花庵歌
唐寅（明代）

桃花坞里桃花庵，桃花庵里桃花仙。
桃花仙人种桃树，又折花枝当酒钱。
酒醒只在花前坐，酒醉还须花下眠。
花前花後日复日，酒醉酒醒年复年。
不愿鞠躬车马前，但愿老死花酒间。
车尘马足贵者趣，酒盏花枝贫者缘。
若将富贵比贫贱，一在平地一在天。
若将贫贱比车马，他得驱驰我得闲。
世人笑我忒疯颠，我咲世人看不穿。
记得五陵豪杰墓，无酒无花锄作田。
弘治乙丑三月桃花庵主人唐寅（原版）

桃花坞里桃花庵，桃花庵里桃花仙。
桃花仙人种桃树，又摘桃花换酒钱。
酒醒只在花前坐，酒醉还来花下眠。
半醒半醉日复日，花落花开年复年。
但愿老死花酒间，不愿鞠躬车马前。
车尘马足富者趣，酒盏花枝贫者缘。
若将富贵比贫者，一在平地一在天。
若将贫贱比车马，他得驱驰我得闲。
别人笑我忒风颠，我笑他人看不穿。
不见五陵豪杰墓，无花无酒锄作田。（版本一）

桃花坞里桃花庵，桃花庵里桃花仙。
桃花仙人种桃树，又摘桃花换酒钱。
酒醒只来花下坐，酒醉还来花下眠。
半醒半醉日复日，花落花开年复年。
但愿老死花酒间，不愿鞠躬车马前。
车尘马足富者趣，酒盏花枝贫者缘。
若将富贵比贫贱，一在平地一在天。
若将花酒比车马，他得驱驰我得闲。
别人笑我忒风骚，我笑他人看不穿。
不见五陵豪杰墓，无酒无花锄作田。（版本二）
诸葛忠叟初逢家塾池中产双莲求予扁榜并作五言勉诸甥
许及之（宋代）

淤泥生净质，妙观起凡心。少见人间瑞，谁栽满涧浔。
次韵和宣甫叔父迁谪过都见寄
苏颂（宋代）

解组从戎五筦城，壮谋期欲荡蛮腥。数奇不意同飞将，肺腑何因学卫青。

报国有心犹慷慨，谪官无闷但沈冥。竹林此日重相过，高论时欣侧耳听。
奉陵宫人
杜牧（唐代）

相如死后无词客，延寿亡来绝画工。

玉颜不是黄金少，泪滴秋山入寿宫。
风流子·东风吹碧草
秦观（宋代）

东风吹碧草，年华换、行客老沧洲。见梅吐旧英，柳摇新绿，恼人春色，还上枝头，寸心乱，北随云黯黯，东逐水悠悠。斜日半山，暝烟两岸，数声横笛，一叶扁舟。
青门同携手，前欢记、浑似梦里扬州。谁念断肠南陌，回首西楼。算天长地久，有时有尽，奈何绵绵，此恨难休。拟待倩人说与，生怕人愁。
水调歌头（九日）
王质（宋代）

云巘在空碧，天宇共高明。重阳易得风雨，今日不胜晴。天为两朝元老，付与四时佳节，不动一丝尘。香霭洗金戟，飞雾洒霓旌。

山鸣叶，江动石，总欢声。剑关玉垒千载，谁见此升平。细看尊前万蕊，相映眉间一点，黄气郁骎骎。江汉下淮海，都赖一长城。
韵和上先顿首
张先（宋代）

池上飞桥亭外山，野禽偷静上钩栏。
晚花露重香偏细，春女衣轻体尚寒。
曲水略殊今日事，南湖曾奉昔人欢。
郡图可许增新致，几处模传画样看。
秋试后再寄林井伯
林亦之（宋代）

方国三年一合围，圜门屡战定高飞。
人如我友无青眼，天岂斯高厌紫微。
苦县老聃终遁去，敬亭小谢未须归。
丈夫谋宦非身计，荔子山前有彩衣。
将至钱塘先寄施侍郎
沈遘（宋代）

忆时送公公索诗，欲从公醉亦狂辞。今叨东镇恩方厚，更过邻城喜可知。

已分尊前非敌量，独怜湖上失春期。江南地煖霜无力，橘绿莼丹蟹自肥。
念奴娇
朱晞颜（宋代）

倦怀无据，凭危栏极目，寒江斜注。吴楚风烟遥入望，独识登临真趣。

晚日帆樯，秋风钟梵，倚遍楼东柱。兴来携手，与君更上高处。

隐约一水中分，金鳌戴甲，力与蛟龙拒。拟访临皋清夜鹤，谁解坡仙神遇。

断壁悬秋，惊涛溯月，总是无声句。胜游如扫，大江依旧东去。
次韵和韩大资湖光亭对雪之什
邹浩（宋代）

岩廊未旋归，故国聊自晦。尘表澹崧高，胸中妙天对。

丰年随政还，嘉雪遍境内。从容陟九层，指顾纷百态。

经纶动初心，枯槁入长嘅。虽陈北海樽，终念东皋耒。

只应沙路乾，依前符帝赉。
黑云行
张侃（宋代）

山头墨云未肯归，闸边积水正涟漪。去年苦旱望甘雨，今年久阴藏晴曦。

天心人意默相契，雨多不止尺入地。讼风拟学韩退之，深恨绿笺无好辞。
游徐五公子金盘李故园
王世贞（明代）

戟门垂塌径微荒，犹诧中山异姓王。地远禽鱼偏得性，年深桧栝不成行。

沉沉隔坞藏朱舫，宛宛流杯出粉墙。醉捻霜髭还自笑，可堪阑入少年场。
有感
朱应辰（明代）

寥落无堪过半生，三年假馆未归耕。
且从五斗了朝夕，不与群儿相送迎。
照眼梅花情思好，负暄鸟雀羽毛轻。
柴门近对清江曲，坐见晚潮来复平。
乐道示长句辄次韵
韩维（宋代）

光阴不觉成陈迹，事变何尝有定期。身外闲愁无自入，饮中欢兴未全衰。

编排暑后新投酒，检点秋来合唱辞。更欲邀君浮画舫，藕花菱蔓满西池。
元日侍香山何夫子燕宝纶阁
邝露（明代）

平津东阁侍文雄，春转尧蓂一叶中。献岁醁醽开白兽，后车云叶叶非熊。

黄金未变千门柳，綵胜先驰五夜风。谁掌丝纶歌九德，凤池清露湿兰丛。
新楼诗二十首·北楼樱桃花
李绅（唐代）

开花占得春光早，雪缀云装万萼轻。
凝艳拆时初照日，落英频处乍闻莺。
舞空柔弱看无力，带月葱茏似有情。
多事东风入闺闼，尽飘芳思委江城。
送吴十九往沅陵
王昌龄（唐代）

沅江流水到辰阳，溪口逢君驿路长。

远谪谁知望雷雨，明年春水共还乡。
云台山
梁有贞（明代）

杖策恣游讨，兹山信奇淑。台高隐半云，岩深□飞瀑。

崚嶒准丹隐，厜㕒瞻旱麓。寻云陟冈峦，班荆□松竹。

阴条垂欹厓，阳葩散平陆。斐斐烟幕嶂，浏浏风鸣谷。

酌水成甘醴，采药皆神茯。鸡鸣隐树巅，猿吟挂高木。

凭眺协元虚，蹑景契幽独。心为神理超，兴因感物速。

永言寄孤踪，一谢尘中躅。
龟山寺诗
赵鼎（宋代）

夕照衔半壁，烟霏淡横练。呼风挂帆席，晚著淮东岸。

波流荡伏龟，山脚插秋汉。白塔欻飞动，绀宇锁华焕。

小阁候潮平，微径依山转。云林杳霭间，历历皆奇观。

十年客京洛，每抱辕驹叹。何意顿萧然，朝来舟出汴。

眼界霄壤分，骨相仙凡换。鲈从秋后肥，米到淮南贱。

幸脱兵火馀，苦为尘网绊。沧海寄馀龄，去此不难办。

招邀谪仙人，骑鲸游汗漫。
赠魏邦达张彦素
吕本中（宋代）

公更深居我更衰，山林膏壤偶同时。两年疾病略相似，二老风流应自知。

苦学养生犹有累，不知闲过是无为。初冬寄远无他物，半夜才成一首诗。
上巳酒边即事示女冲二首 其一
陈著（宋代）

女冲踏露折棠花，引得儿童哄一家。说道今朝修禊日，暂抛针线答年华。
谒金门
蔡伸（宋代）

溪声咽。溪上有人离别。别语叮咛和泪说。罗巾沾泪血。

尽做刚肠如铁。到此也应愁绝。回首断山帆影灭。画船空载月。
赠临川严泰伯秀才
杨万里（宋代）

临汝严夫子，搘筇扣敝庐。
文如漆园壮，人似客星孤。
善相遗驎瘦，深参得腹腴。
行看最先进，辨论诎诸儒。
抵南康
赵蕃（宋代）

江天漠漠江云湿，江波浩浩江鸥急。
二十年间几经历，欲论旧事俱陈迹。
舟人渔子笑且语，不知客子行路苦。
今夜解帆落星渚，典衣市酒宽久旅。
上巳琼林苑宴二府同游池上即事口占
晏殊（宋代）

春留融冶日添长，万品无涯入醉乡。
谁道人间泛仙境，水心楼殿半斜阳。
试问窗前竹相违已二秋风声和月影还似旧时否
黄淮（明代）

试问窗前竹，栖鸾会有期。丁宁休剪伐，留取拂云枝。
南杨判镇以诗问安次韵
释绍昙（宋代）

拙养自林泉，鏖战惊蛮触。
心灰百念寒，虐焰肯停蓄。
猗欤子云翁，惜我如龟玉。
无复献楚庭，终期毁于椟。
贤者之孝二百四十首·仇览
林同（宋代）

蒲亭一长耳，何许得歌声。
化我鸱枭类，而令哺所生。
王原祁夏山小景
弘历（清代）

平生山水兴有馀，欲买名山都无价。吴绫装池盈尺幅，千里烟岚此中化。

置之五岳伯仲间，若非东岱即西华。巀嶪笋尖碧玉削，每有白云出其罅。

陡涧悬崖若无路，略彴几板凌空架。下有泠泠珠玉声，俯瞰始见清波泻。

谷转荒村绿树丛，掩映竹篱与茅舍。苍松皆作老龙鳞，盘拿不祈斤斧赦。

仄仄曲径相通处，别有轩萧水云榭。省我游历蜡双屐，更无须向山灵借。

常住是中读我书，何用劳劳说消夏。
绣释迦像并十八罗汉赞 第三跋釐堕阇尊者
释德洪（宋代）

神观静深，合爪钦视。谁设华轮，前置净几。髯王捧塔，自何而至。

中有全身，勿安舍利。
六月二十日舍贾耘老溪居旦起蔡成允见访仆方
毛滂（宋代）

寒溪破晓喜相过，不怪蓬头尚养疴。
躍马怀金君蚤晚，历阶歃备我蹉跎。
诗人自与尘埃远，病骨终惭粉泽多。
别寄钓鱼船上曲，要留风月伴烟蓑。
三用韵 其二
何梦桂（宋代）

琼楼藐层云，绝栋天风寒。阿谁吹玉龙，哀响落云间。

插羽欲相从，百尺那可攀。脉脉隔绮窗，欲语两俱难。

当年古铜人，夜半失露盘。露寒湿如水，见者为悲酸。

谁能铸铁关，镵石为肠肝。已夫已矣夫，无言付长叹。
麟趾殿咏新井诗
宗懔（南北朝）

当为醴泉出，先令浪井开。铜新九龙殿，石胜凌云台。
沁园春（送徐孟坚秩满还朝）
黄机（宋代）

人物眇然，落落晓星，如君几何。有飘摇长袖，工持月斧，寂寥遗韵，妙鼓云和。政事文章，特其余事，英气横空时浩歌。还堪笑，似龙文古鼎，谁复摩挲。

青丝系马庭柯。为小驻寿君金叵罗。说一时伟望，齐高岳麓，二年遗爱，拍满湘波。世事多端，细凭商略，痛处不须言语多。从今去，好经从乌府，躐上銮坡。
偕杨瑀元诚王炢自行湖堤閒步
张翥（元代）

湖上西风急，秋阴止杳冥。水痕连岸白，山色彻云青。

蛰燕依深谷，还鸥下近汀。君歌我当和，有酒满长瓶。
戒饮三诗
陈造（宋代）

中古避世者，或以饮自名。
世网未易脱，颠眩宁其情。
嗟哉竹林子，哜茹日瓶甖。
时既谢周汉，顾肯羡久生。
中圣怜徐邈，种秫想渊明。
卯金当涂高，委质吾颜頳。
偕我偶盛时，生亦未易轻。
况子淑茂资，天骥趣修程。
论才应时须，挺志为亲荣。
亲言铭肺肝，盍师陶士衡。
风入松（寄故人）
白君瑞（宋代）

一冬不见雪花飞。爱日荡晴晖。腊残未解寒塘冻，东风细、已露春期。正是年时策马，相随村落寻梅。

故人别久信音稀。排闷有新诗。雁声北去江城暖，暗舒展、花柳容仪。屈指烧灯不远，等闲休锁双眉。
中秋后二日万寿山昆明湖泛舟即景
弘历（清代）

塞狝宜秋欲起程，得閒耐可泛昆明。晓蟾留似恋佳节，山霭蔚还幻薄晴。

縠绉金风万顷叠，镜澄白露十分清。稻田蓄水资明岁，酌剂常筹虚与盈。
咏菊十首 其九 僧衣褐
王立道（明代）

远师不染性，持此遗陶公。三径虽云好，了知色是空。
隘头山
刘琏（唐代）

杖策跻绝壁，徒步穿远林。木叶泫清露，晓气光沈沈。

白云拥涧谷，浩若沧溟深。数峰出青翠，秀色倩人心。

间关林中鸟，和音奏鸣琴。芬菲道傍花，芳香袭幽襟。

适意岂不乐，但恐岁月侵。越此即他乡，矫首空长吟。
美人隔秋水
杨冠卿（宋代）

美人娟娟隔秋水，寂寞江天云雾里。
中间消息两茫然，咫尺应雾论万里。
多病马卿无日起，青眼高歌望吾子。
安得送我置汝傍，揽环结佩相终始。
海阳厢都古风
林熙春（明代）

凤城原是昌黎地，厢民四绕拥江东。邻揭太和犹易治，附郭归仁为政丰。

东莆蓬莱连上莆，龙津错绣接登龙。登瀛准儗登云步，一水天南桂影浓。

风净秋溪攒秀色，龙溪环海庆朝宗。此中自昔称邹鲁，今日还思渤海龚。
留题华严壁
李新（宋代）

直向忙中得少休，一生缘分属清幽。
好山不许寻常见，野水从教自在流。
种竹养茶双碧重，有僧无客四时秋。
当初著眼如低下，不识光芒射斗牛。
九月三日奉天门早朝得赐宝镪
董纪（明代）

香蔼天门卫仗閒，例随鹓鹭入朝班。侍仪引进名初奏，给事传宣赏就颁。

宫扇受风开雉尾，衮衣耀日动龙颜。腐儒何幸遭明圣，得预观光禁阙间。
东窗偶书
陆游（宋代）

万事何曾有速淹，熊鱕鱼腹自难兼。
山川置掌犹能取，日月无难可得黏？稚子幸堪持几杖，老生元自惯齑盐。
清晨临镜还三叹，雪颌今年无处添！
使风
韩偓（唐代）

茶烟睡觉心无事，一卷黄庭在手中。

欹枕卷帘江万里，舟人不语满帆风。
琵琶亭
欧阳修（宋代）

乐天曾谪此江边，已叹天涯涕泫然。
今日始知予罪大，夷陵此去更三千。
午过横林，回望惠山二首
杨万里（宋代）

道是冰销快水程，不知青女解藏冰。
芦花多处竹阴底，砌作瑶堤不计层。
楼颊
蔡可贤（明代）

山后山前十六州，天涯尽处是偏头。
云开大漠风沙走，水折长河日夜流。
万户金绘愁见月，千群铁骑畏逢秋。
却思大汉无中策，一曲胡笳倚戍楼。
南乡子 和陈相国夫人徐湘蘋送别
杜漪兰（清代）

数载炙清光。万里家山别路长。尺素裁书云锦样，流觞。

半是兰亭笔墨香。

彩鹢竖牙樯。力敌秋风薜荔裳。寄语瑶池今阿母，情伤。

把酒叮咛看雁行。
响应山
葛立方（宋代）

一派寒滩度白云，几重危磴远红尘。
奇礓烟合松筠古，绀殿香红栋宇新。
玉响碧潭鸣地籁，瀑垂苍岭挂天绅。
潜虬未用升云去，乞取晴天畀散人。
赭山
嵇曾筠（清代）

沧江括地维，瀛海包天根。赭山驾长虹，校与他山尊。

秦王昔驱石，一一皆东奔。鞭此不为动，骨立余殷痕。

祇今数千年，独喜岿然存。潮汐靡不由，终古相吐吞。

伊余董蔬导，出入宜穷源。拿舟涉洪波，周历惊心魂。

幸使井里安，夷险非所论。努力凌绝顶，列宿高可扪。

大江自西来，潮势互飞翻。坡陀触潆洄，水石声相喧。

于兹悟治理，扼要先蛟门。登顿跨龙脊，不觉烟岚昏。
赋园中所有十首 其四 石榴
苏辙（宋代）

堂后病石榴，及时亦开花。身病花不齐，火候渐花差。

芳心竟未花，新萼缀枯槎。谁言石榴病，乃久占年华。

邻家花最盛，早发岂容遮。残红花零落，婀娜子如瓜。
哭丁叔雅
何震彝（清代）

丰顺公子囊无钱，江湖亡命来幽燕。承平雅尚不能改，锦衣玉貌非当年。

万人如海且卜居，不好结客仍收书。高馆请回俗士驾，门前长者容停车。

壁间悬有唐代琴，自云价值千黄金。朱弦疏越一再鼓，入耳全非时世音。

三月来为津上游，投我一牍诗妍修。恐负春明好花事，小憩旋作还京谋。

俯仰多故不称意，苦事留连忘归计。厌役精魂与世牵，早轻仕宦甘天弃。

昨闻人言捐馆舍，初聆使我殊疑讶。别有聱牙古性情，或者荒伧工诅骂。

无隅忽至挥涕谈，曾罗佳侠俱脱骖。诗工能穷且致死，行将归骨天之南。

泗州节府园中筵，胡床同踞拥名篇。嘉宾贤主相殂落，我对沧冥一泫然。
代孔明哭先主
李山甫（唐代）

忆昔南阳顾草庐，便乘雷电捧乘舆。酌量诸夏须平取，

期刻群雄待遍锄。南面未能成帝业，西陵那忍送宫车。

九疑山下频惆怅，曾许微臣水共鱼。
罗稚川善画作此赠之
赵文（宋代）

吾观天地间，一一皆是画与诗。
渝川有二罗，画得天地之英奇。
大罗诗名撼湖海，小罗天机勃郁不得已而水墨之。
摇毫造化已破碎，洒墨元气为淋漓。
嗟余老眼得一见，以手扪摸心然疑。
问君自古画有几，君今此画师者谁。
君言我以眼为手，天地万物皆吾师。
吾能得其意与理，貌取色相特其皮。
画成正未知似否，人人有眼谁可欺。
譬之禅宗要透脱，恋恋祖佛宁非痴。
作诗点出未来眼，一扫徐熙与郭熙。
题马问庵崇德楼四景 其四 河泗环流
罗洪先（明代）

玄圭成地纪，赤玉感天瑞。波润九土分，流藻万世利。

狂澜日不支，古道今所弃。欲济惧无梁，在川叹永逝。

谁借一勺微，为恻同归趣。
和韵归赵宗圣诗卷
陈杰（宋代）

宇宙诗愁海未深，有情何必句铿金。
蹇驴桥上长寒眼，短笠山头独苦心。
各载暗中扪沈谢，几人灰里拨何阴。
濯缨自取沧浪去，好在三闾泽畔吟。
寄寂照庵主
释智愚（宋代）

远引高踪继覆盆，一龛枯寂是前身。
秀峰影里闲揩眼，见尽深云未到人。
感兴
王义山（宋代）

灵均作天问，子厚为之对。
玄冥莫可诘，幻说多诡怪。
苍苍特其形，厥义了难解。
尼山自绝笔，人文已久坏。
果有司造者，应不终泯晦。
吾欲灰吾心，纳世于聋聩。
复为崆峒民，穴野奚土蒉。
道中寄忆四首 其四 衲子大林
皇甫汸（明代）

岁晚东林树，淮南落木同。斋虚玄度月，江倚惠连风。

尘劫看为累，荣名悟是空。归期殊未得，持此报休公。
题山居
曹邺（唐代）

扫叶煎茶摘叶书，心闲无梦夜窗虚。

只应光武恩波晚，岂是严君恋钓鱼。
又次前韵答所和诗
韦骧（宋代）

裁句清如李谪仙，挥毫放浪近张颠。偶于贡部同官责，更向诗坛擅将权。

戏笔谩追丹桂旧，报言还愧木瓜篇。一樽何处偕吟啸，浩兴犹堪逐少年。
答使者
释定御（宋代）

三年过了又三年，阅遍华岩满五千。
功德完满珍重去，何劳使者上高田。
恭次家大人初抵海陵官舍元韵
孙应时（宋代）

扁舟祖饯出西陵，千里经行小作程。
樽俎笑谈多雅故，江湖霜日久晴明。
只今斗室寒厅夜，任听回风急雪声。
天报双亲占后福，绝交何畏孔方兄。
杂体诗 班婕妤咏扇
江淹（南北朝）

纨扇如团月。
出自机中素。
画作秦王女。
乘鸾向烟雾。
彩色世所重。
虽新不代故。
窃愁凉风至。
吹我玉阶树。
君子恩未毕。
零落在中路。
题潘德久所藏杨补之竹梅
许及之（宋代）

竹弟梅兄已可人，老杨笔力更精神。转庵不用持相恼，买得梅坡入梦频。
忆钱人塘
陈郁（宋代）

识面论心已半生，买山无计得同盟。
行藏为是关天理，会聚因难遂客怀，
月户评春花影澹，风廊逃暑竹声清。
安舲何日来城角，细举前吟为再赓。
送温州学正陈希静
方回（元代）

多士推温学，耆儒佐冷官。
虽为绛帐亚，似可绵衣看。
父老时枌社，师生日杏坛。
在家书宦考，三岁定朝端。
题庵壁
陆游（宋代）

侠气当年盖五陵，今成粥饭在家僧。
身存但倚贫非病，齿落方家豁可憎。
踏月闲穿双草屩，听琴横按一枯藤。
年来万事都经遍，强笑看人独未曾。
莫愁村
游朴（明代）

卢家小女名莫愁，日日浓妆上饮楼。云琐远山眉妒绿，波回江饮眼横秋。

朝随艇子东城口，暮送王孙南陌头。长歌短舞烟尘散，只有村前汉饮流。
南乡子·烟暖雨初收
纳兰性德（清代）

烟暖雨初收，落尽繁花小院幽。摘得一双红豆子，低头，说著分携泪暗流。
人去似春休，卮酒曾将酹石尤。别自有人桃叶渡，扁舟，一种烟波各自愁。
满庭芳（草窗老仙歌满庭芳寿余，勉次原韵）
刘辰翁（宋代）

空谷无花，新篘有酒，去年穷胜今年。蛩吟蛩和，且省费蛮笺。闻说先生去也，江南岸、缚草为船。依然在，山栖寒食，路断却归廛。

老人，三又两，清风作供，晴日生烟。但高高杜宇，不办行缠。几度披衣教我，二升内、煮石烧铅。休重道，玉龙无孔，夜夜叫穿天。
赠竹东砂山石虎门花园十景诗 其九 龙砂
卞邦本（明代）

源源来脉自天生，转顾四瞻剧有情。孝子状元皆此出，清风千古振家声。
明发陈公径过摩舍那滩石峰下十首
杨万里（宋代）

危峰莹无土，平地岌孤石。
如何半岩间，亦有小树碧？
走空根苦辛，倚险干寒瘠。
芳兰间丛生，紫蕤濯幽色。
近香许世闻，远秀绝人摘。
而我云外身，方兹喟行役。
偶成
彭汝砺（宋代）

大禅痛与藤条四，林际轻弹蒿指三。皮肉枉遭人戮辱，面颜犹使我羞惭。
舟中作
陆游（宋代）

湖海飘然避世纷，汀洲沙鹭旧知闻。渔舟卧看山方好，野店沽尝酒易醺。

病骨未成松下土，老身常伴渡头云。美芹欲献虽堪笑，此意区区亦爱君。
题灵隐寺红辛夷花，戏酬光上人
白居易（唐代）

紫粉笔含尖火焰，红胭脂染小莲花。

芳情乡思知多少，恼得山僧悔出家。
和莘叟兄咏张子房韵
陈傅良（宋代）

不缘多病遽怀安，阅尽人间万事难。
谩以笑谈分楚汉，竟将功业付萧韩。
答陈生心文
卢龙云（明代）

遇合从今却未迟，暗投当日不须悲。冲牛夜色依然紫，问马天机竟是骊。

莲锷渐看出匣后，霜蹄还待过都时。槐黄转盻秋期近，念我宁惭报玖诗。
自遣
许继（明代）

独坐还长眺，高歌祇自听。
雨中苗尽绿，烟外树重青。
病久怜形瘦，愁多畏酒醒。
芙蓉将烂熳，采采忆江行。
冬至酬刘使君
殷尧藩（唐代）

异乡冬至又今朝，回首家山入梦遥。渐喜一阳从地复，

却怜群沴逐冰消。梅含露蕊知迎腊，柳拂宫袍忆候朝。

多少故人承宴赏，五云堆里听箫韶。
维扬宗梅岑寄余诗扇赋此寄谢
梁清标（清代）

修竹东原澹夕晖，阳春独唱和偏希。风流先代名才子，落拓淮南有布衣。

好我远投青玉案，避人长掩白云扉。通家十载劳魂梦，缩地何由问钓矶。
次韵和酬隐直忆花见寄之作
黄庶（宋代）

春工不拣势厚薄，染成庭内花梢红。
反拘簿书似机械，不得醉倒眠绿丛。
君时马首正南走，假有樽酒何由同。
馨得蜂蝶似相让，颜色开落轮东风。
公余徘徊独绕树，空有叹恨不可穷。
君虽不见红紫落，亦有惆怅环胸中。
作诗寄我忆花意，句老与古争强雄。
其间摸写景如画，烂熳一片春颜容。
乃知诗家有刀尺，裁翦自夺阴阳功。
诵诗酌酒无厌已，韵险强续惭非工。
汉江行次
韩偓（唐代）

村寺虽深已暗知，幡竿残日迥依依。沙头有庙青林合，

驿步无人白鸟飞。牧笛自由随草远，渔歌得意扣舷归。

竹园相接春波暖，痛忆家乡旧钓矶。
浪淘沙 题垂丝海棠黄鹂画扇
洪炳文（清代）

金屋晓妆迟。微揾香腮。侬家情绪恰如丝。鸟啭歌喉花解语，真个相思。

写出好丰姿。晕透胭脂。深闺正在梦辽西。九十韶光难唤住，春去多时。
岁除
唐彦谦（唐代）

索索风搜客，沈沈雨洗年。残林生猎迹，归鸟避窑烟。

节物杯浆外，溪山鬓影前。行藏都未定，笔砚或能捐。
比见愚卿于庐陵出示杨谨仲诗卷中及其弟鲁卿
赵蕃（宋代）

庐陵得交君弟兄，杨子诗中称鲁卿。
问云携琴岳麓行，归期去鲁云秋清。
今晨复见杨子面，为方卓卿近相见。
玉隆阁皂两仙山，游以娱亲趁鲜健。
我时闻之与杨子，啧啧叹息久不已。
我方五斗困尘埃，渠亦栖迟一丘底。
鲁卿卓卿真愈人，枉道儒冠解误身。
异鲁名山倘行遍，卧图好学宗少文。
山南郑相公樊员外酬答为诗…樊封以示愈依赋十四韵以献
韩愈（唐代）

梁维西南屏，山厉水刻屈。禀生肖剿刚，难谐在民物。

荥公鼎轴肖，享斡力健倔。帝咨女予往，牙纛前岔坲.

威风挟惠气，盖壤两劘拂。茫漫华黑间，指画变恍欻.

诚既富而美，章汇霍炳蔚。日延讲大训，龟判错衮黻。

樊子坐宾署，演孔刮肖佛。金舂撼玉应，厥臭剧蕙郁。

遗我一言重，跽受惕斋栗。辞悭义卓阔，呀豁疚掊掘。

如新去耵聍，雷霆逼飓f2.缀此岂为训，俚言绍庄屈。
春思曲
俞允文（明代）

江南花时二三月，少妇乘春逐芳节。心性稳惬含清真，弄影晴川自流悦。

青丝刻带锦作裳，宝扇轻摇翡翠光。芸房露冷春窗火，兰径烟开粉腻香。

七彩明珰九华佩，紫縠文罗掩秋翠。绣额花丛千万色，玉腕奇姿发春媚。

含思缄情不相识，步步遗芳去无迹。回簪转黛飞参差，才过东城又南陌。

南陌东城春事深，离思杳杳花阴阴。坐对流莺啼歇处，闲窥清镜理瑶琴。

晨鹍凄清不可闻，恨断吴烟怨楚云。自是琴心挑不得，还同孤月向黄昏。
寄题正伦侄舫斋诗二首
陈瓘（宋代）

画舫名斋阁，端居事若何。
燕知真酖毒，言即是风波。
未便乘桴去，惟同载酒过。
济川如有意，南去问施罗。
呈竹湖李端明
赵汝腾（宋代）

淳祐清忠推杜李，岿然名德赖公存。岁时阔会英耆社，风月稀公独乐园。

一榻自观心主静，诸贤欲扣我忘言。仆归借屋西湖畔，半载才能两造门。
答文与可以六言诗相示因道济南事作十首 其七
苏辙（宋代）

终岁常亲鞭扑，此生知负诗书。欲寻旧学无处，时有故人起予。
颂四宾主
释印肃（宋代）

六道四生同一轮，见他生灭未为真。
直须打破猕猴镜，识取光中弄影人。
雨中夕食戏作
陆游（宋代）

高秋滴阶雨作泥，黄昏争林雀欲栖。
临窗一饭颇简快，半升脱粟浇黄齑。
二月十四夜霜
梅尧臣（宋代）

欣欣东园杏，忽值春飞霜。
粲然彼繁英，萎若出沸汤。
既能与之荣，而复使之伤。
向来肃杀时，已共百卉黄。
今同草吐心，不似草心长。
天理固难测，谁要必其常。
浣溪沙（与客赏山茶，一朵忽堕地，戏作）
辛弃疾（宋代）

酒面低迷翠被重。黄昏院落月朦胧。堕髻啼妆孙寿醉，泥秦宫。

试问花留春几日，略无人管雨和风。瞥向绿珠楼下见，坠残红。
赠古朴相士
姚勉（宋代）

巧夫纵诞争说相，口角澜翻如剪样。
眼中元不识英奇，随世炎凉分下上。
贡谀乞得贵人诗，红签彩轴珍携持。
未遭穷士或有赠，烂在酱瓿问不知。
如斯等辈真肉眼，砂里精金岂能拣。
古朴相士却不然，品题每在未遇前。
前时赠诗纸欲朽，逢人夸张不去手。
古朴相士真识人，识人须要当贱贫。
信知巧者尽虚伪，惟有朴者全天淳。
愿君终身如此朴，俗态高低不须学。
武冈东塔寺见柳柏数株
凌义渠（明代）

形类何纷糺，耳目亦难悉。炎方气候殊，草木更杂出。

曾笺柳柏名，于焉辨其实。两树合成身，贞心而脆质。

袅袅亦森森，凉月徘徊入。拜舞低趁风，阴翠凝如湿。

莺燕弗错投，鸾凤肯妄集。我来古塔畔，寻思久伫立。

岂抱衰季心，不敢倚孤直。弄姿霜霰中，兹理谁能测。
题糜朝英园居
刘崧（元代）

城东园居隐者家，五亩十疃连桑麻。老人自浴丹井药，稚子重种青门瓜。

花边酌酒惊雨过，湖上吟诗愁日斜。昔贤高蹈可同调，莫遣风尘侵鬓华。
机政偶暇辄留意书法漫成
玄烨（清代）

紫宸唤仗晓初散，坐挹朝爽浮南荣。时平偶得机政暇，觚棱浮影风日清。

盘螭画几青玉色，回鸾素纸雪茧明。临池试作波折势，染翰聊适优閒情。

体安要使结构密，志一始觉风神生。心手调娱本非易，筌蹄脱落宁有程。

古来圣学亦游艺，别具妙诣非形声。
古断肠曲三十首
周端臣（宋代）

破除艰尽是恩情，却怕恩生怨亦生。
思念不休心惑乱，梦惊人语似郎声。
梦中赋裙带
苏轼（宋代）

百叠漪漪风皱，六铢纵纵云轻。
植立含风广殿，微闻环佩摇声。
和吴侍郎自陕归阙
宋庠（宋代）

几日星催召节飞，迎车千盖溢郊畿。
秦城璧返蝇休汙，轩阁巢高凤始归。
两憩甘棠歌美化。重攀温树怅流晖。
因君更感忠虔意，夕萝翩翩绕帝闱。
雍雍者鸿十六章 其七
黎景义（明代）

辰诏诸孤，忆戎父之存，善事王母。洗腆孝将，得从厥后。

上右先公，吉蠲蘋藻。窀穸八丧，簪瑱弗有。勤勚匪今，澹宁永久。
杉树牌晚憩
艾性夫（元代）

倦童呼不诺，久客坐长叹。
野色归烟暝，秋声入雨寒。
阅人江树老，经火路牌残。
近郭鱼羹饭，招呼作晚餐。
刘交侍禁书报王君安改官监怀州武德镇铎以诗喜之
郭祥正（宋代）

自得刘郎音信通，遂闻增秩喜无穷。江东子弟谁怜我，洛下文章只有公。

形影萧条千里外，交游零落百年中。何当老境重相遇，不话风流话苦空。
六韬引谚
佚名（先秦）

天下攘攘。
皆为利往。

天下熙熙。
皆为利来。
芗林五十咏·玉井
杨万里（宋代）

谁言玉井春，不作双井味。
会有眠云客，领略两相似。
再扈从游小山二首 其二
过孟玉（宋代）

仙阙岧峣紫翠凝，蓬莱楼观喜重登。桫椤树老当金殿，灵壁峰重倚玉绳。

辇路苔深龙甃古，瀛洲风静海波澄。分明记得经行处，曾侍君王到上层。
居家
何应龙（宋代）

居家到底胜居官，啼鸟声中昼掩关。
待得小园花落尽，更须移酒对青山。
题江贯道山水十绝
刘克庄（宋代）

世间平远景，万幅在洪家。
晚至番君国，方知不是夸。
墨梅花三绝 其三
许景衡（宋代）

冰茧连槽无点翳，忽惊雪片满寒枝。须知造物生成处，也似毫端拂淡时。
送妻
杨志坚（唐代）

平生志业在琴诗，头上如今有二丝。
渔父尚知溪谷暗，山妻不信出身迟。
荆钗任意撩新鬓，明镜从他别画眉。
今日便同行路客，相逢即是下山时。
浣溪沙（呈潮阳使君宋台簿敦书）
姚述尧（宋代）

乳酒初颁菊正黄|<羌人作马乳酒兼蒲萄压之，晋宣帝时九日来献因遍赐百僚>|。去年高宴近清光。朝回犹带御炉香。

暂向花封陪客醉，已闻芝检促归装。昌黎宁许到潮阳。
次韵程给事自述
赵抃（宋代）

稽山报政为和气，并入元丰第一春。况有德音曾面被，定归霖雨泽斯民。
归山招王逵
李端（唐代）

日长原野静，杖策步幽巘.雉雊麦苗阴，蝶飞溪草晚。

我生好闲放，此去殊未返。自是君不来，非关故山远。
宿麻平驿
顾在镕（唐代）

及到怡情处，暂忘登陟劳。青山看不厌，明月坐来高。

犬为孤村吠，猿因冷木号。微吟还独酌，多兴忆同袍。
戏作治生绝句
陆游（宋代）

治生何用学陶朱，少许能悭便有余。
措酒已停晨服药，省油仍废夜观书。
火莲行
程先贞（清代）

陵州有节妇，阿桂身姓王。厥父名会礼，髫年训义方。

出嫁韩承业，青衿白面郎。伉俪如胶漆，自比双鸳鸯。

刺绣春宵暖，辟纑秋夜凉。井臼躬操作，颜色奉姑嫜。

名满邻人口，贤哉窈窕娘。承业向弥留，手自抚灵床。

好往不须怖，死者宝宁康。平生托寸心，贱妾敢遗忘。

不久即追晤，与君相扶将。既暝一长恸，七日绝水浆。

阿母劝之食，未忍负高堂。终不御盐醯，朝夕惟淡汤。

开我东间阁，倒箧复倾筐。珍珠杂翡翠，罗列锦云裳。

分遗诸妯娌，庶几永相望。依依守素旐，三餐荐旨香。

却略再拜跪，齐眉进酒觞。皈心佛位下，喃喃达五更。

或悯其愁苦，或笑其痴狂。夫人都不知，塞耳去洋洋。

荏苒日复月，朽骨宜归藏。计期已迫促，夜起办严装。

竹钗麻作屦，斩衰称体量。怀探尺素书，置在案中央。

拟题曰守志，斐然成篇章。明镜压其上，双珠分两旁。

出至室东隅，露地承天光。藉用旧芦席，趺坐委绖攘。

挥手谢家人，不得作惊惶。屏气静俟之，须臾烈火张。

自顶下及踵，红云映宝妆。体如玉玲珑，较比金铁刚。

小院满氤氲，烟焰殊馥芳。衣服既净尽，芦席乃不伤。

相界若莲花，又若触琳琅。观者千万众，稠叠成堵墙。

太守从南来，五马立徬徨。亦有卫司马，牙纛竖旗枪。

低头各叹息，匍匐救其丧。火莲席下土，争取疗灾殃。

土到病即愈，此窟如池塘。乃翁韩绅氏，收骨入幽房。

双柩遂齐发，合葬城东冈。神宗戊子岁，距今八十霜。

间从好事者，邺架理缥缃。得其手书读，纚纚万言长。

非偈亦非诗，叙次颇周详。大抵谓吾心，出入本何常。

一获即须锁，不可使之飏。幸无儿女累，年已三十强。

信为万行母，聊用挽颓纲。斯言类有道，敢不拜其昌。

人生娶此妻，何必贵姬姜。高冢今犹在，连理树成行。

魂兮风雨夜，仿佛归故乡。
黄庭画赞
黄庭坚（宋代）

君诵黄庭内外篇，本欲洗心不求仙。
夜眎片月堕我前，黑气剥尽朝日鲜。
一暑一寒久自坚，体中风行上通天，亭亭孤立孰旁缘。
至哉道师昔云然，既已得之戒不传。
知我此心未亏骞，指我婴儿藏谷渊。
言未绝口行已旋，我记其言夜不眠。
熙宁口号 其二
孔平仲（宋代）

万户康宁五谷丰，江淮相接至山东。须知锡福由京邑，天子新成太一宫。
赠术者
王十朋（宋代）

枉道贵何益，正涂穷亦荣。谁辞谈义命，试问小君平。
感皇恩（端礼节使生日）
李弥逊（宋代）

密竹翦轻绡，华堂初建。卷上虾须待开宴。寿期春聚，芍药一番开遍。砌成锦步帐，笼弦管。

绛节近颁，丹雏重见。花里双双乍归燕。重重乐事，凭仗东风拘管。一时分付与，金荷劝。
达公舟中同本如明府喜月之作
汤显祖（明代）

世外人应见面难，一灯高兴石门残。
生波入槛浮春浅，细雨横舟湿夜寒。
彼岸似闻风铎语，此心如傍月轮安。
不知天上婆娑影，偏照恒河渡宰官。
九曜石 其一
柴杰（清代）

岩壑契冥搜，晴添瑞景浮。乱烟笼碧砌，飞阁跨澄流。

独自成千古，悠然寄一丘。开襟坐霄汉，卓荦倾枚邹。
贫贱二首 其二
卢襄（宋代）

多病吴中一腐儒，新来铅水照髭胡。扫地静怜黄吻婢，缚鸡卖遣白头奴。
建业为友生徐元明题骢马图
梁寅（元代）

西域青骢马，名因画史传。一龙方挺出，八骏敢争先。

晓日明金辔，春云覆锦鞯。河源随蹀躞，阊阖望蜿蜒。

迥立梧桐外，长嘶苜蓿前。无双空冀北，敌万踏燕然。

留影词人羡，捐金贵介怜。他年按图索，天路复翻翩。
本中将为海陵之行念当复与子之作别意殊愦愦偶得两诗上呈并告送与壮舆叔用也 其一
吕本中（宋代）

斯人如玉雪，可爱不可忘。助以濯沧海，亦复閟馀光。

今兹困尘濯，更伴众翼翔。时来唤我语，共此一榻凉。

风雨来颊舌，冰霜清肺肠。我老渐窘束，公才方颉颃。

春秋有体制，子盖能文章。要当纂微言，不以近故妨。

粲然东园花，不登葵藿场。
句
李壁（宋代）

忧时铁石孤忠在，阅世风花老眼空。
病中杂言五首 其二
许衡（元代）

莫怪新贫压旧贫，贫来尤觉此心真。自怜孤力膺邪议，常欲幽居远市尘。

千里烟霞山障晓，一竿风月野桥春。凭谁寄问乡间老，我去何人愿卜邻？
两日绝市无肉举家不免蔬食因书数语
虞俦（宋代）

怪生食指动晨餐，拗项蒸毛忽满盘。
总为饥驱嗟我老，未能饱死笑人单。
不除豪气杯中兴，空有功名镜里看。
菽水虽贫归去好，白头慈母要团栾。
方景真邀游幔亭同司马公赋
胡应麟（明代）

窈窕肩舆度白云，幔亭霞色转氤氲。千山夕照罗峰外，一线春流练水濆。

冠盖尽携文苑客，笙歌如下武夷君。名花满座天孙外，何忝玄光百代闻。
绍兴中兴上复古诗
张嵲（宋代）

天监我宋，受命以人。
咋为乱阶，以启圣人。
皇帝嗣位，其仁如春。
万邦欣载，共惟帝臣。
垂衣高拱，惟务俭勤。
卹民不怠，懋穑勤分。
卑宫勿饰，服御无文。
膳食取具，不羞庶珍。
内宫弗备，简御嫱嫔。
抑损戚畹，登崇缙绅。
吏除苛绕，狱去放分。
刑罚不试，号令不频。
旰食宵衣，导率以身。
行之期年，天下归仁。
皇帝躬行，过於尧禹。
如天不言，乃帝之所。
内资稟命，外须训抚。
不有相贤，孰资察补。
天舍其衷，遗之硕辅。
实惟旧臣，乃吾肱股。
昔以梦求，今以德错。
皇帝曰咨，惟予与汝。
我唱而和，无或疑阻。
如手如臂，如心如膂。
如彼事神，汝为椒糈。
如彼琴瑟，相待戛拊。
相臣受命，于帝其训。
敢惮夙宵，以图淑问。
衣不及带，冠不暇正。
内事抚摩，外修好聘。
忍尤攘纷，徂惟求定。
皇帝之考，克迈帝舜。
相臣佐之，兹惟无竞。
上感穹昊，下格殊邻。
以暴为恩，易顽以驯。
母后既归，东朝侍御。
天下载欢，若饥得哺。
天子躬俭，惟亲是丰。
未明求衣，朝长乐宫。
礼备家人，养以天下。
先意承旨，事无违者。
天子行孝，天下承风。
胥训胥效，比屋可封。
乃建中宫，以母四海。
诗首关雎，易称中馈。
天子之尊，亦资内助。
上奉慈颜，下式寰宇。
事亲底豫，化民致和。
始於壶阈，邦国是讹。
太学肇建，四方是极。
增博士员，导以经术。
有来英髦，充{左牛右刃}上京。
三年大比，以考其成。
异时之用，维公维卿。
石渠广内，图书之渊。
羽陵之蠹，断简之编。
是息是游，英俊在焉。
逸群之彦，比迹卿云。
怀材待问，发闻扬芬。
驰骋古今，上下典坟。
考正律度，是为景钟。
导和殖财，国用以丰，
不窕不槬，咸中典刑。
有涣其章，上公是铭。
兹器惟则，允为国经。
德爵之亚，莫尚惟齿。
班序颠毛，以为民纪。
乡饮既行，郡吧是遵。
洙泗之风，无复齗齗。
井田既坏，民困劫假。
乃正经界，以实多寡。
赋入既均，贫富不病。
非上卹之，孰拯其命。
诞弥之节，式宴示慈。
乐不计费，孰敢节之。
皇帝曰咨，费财无艺。
亲降德音，以禁肆侈。
天下欢然，称盛德事。
匪帝命之，臣子曷议。
著之令甲，付之史官。
永永万年，无或敢干。
人事既洽，惟神是事。
于庙于郊，各尽其礼。
其郊维何，蒇事圜丘。
帝御六龙，冕十二旒。
既新宫架，既备礼服。
有洁其牲，有温其玉。
合祛天地，侑以祖考，
乐奏六变，其音肆好。
问谁相祀，实维上公。
登降跪起，有肃其容。
天地并况，瑞物来下。
天下万年，以有神嘏。
其庙维何，可以观德。
德盛不祧，祀事不忒。
祖庙既饬，旅楹有闲。
原庙继作，以游衣冠。
若节春秋，皇帝戾止。
荐献有容，祖考咸喜。
礼成而退，祗奉不凟。
天子万年，永绥遐福。
天神贵者，莫尊太一。
置祠为民，其宫有洫。
既仿谬忌，道开八通。
皇帝临飨，威神是崇。
天人相际，福禄攸同。
国南千亩，是为帝籍。
天子肇祀，以祈黍稷。
我黍与与，我稷翼翼。
以享以祀，以为民食。
福禄绥之，万世无斁。
乃营吉壤，肇建高禖。
何以歆之，帝德不回。
瑞乙既至，后率所御。
以弗以祈，有秩斯祜。
千亿之祥，光於帝武。
天锡皇帝，圣钦不迟。
事神保民，以莫不祗。
上帝临之，云何以报。
维年屡丰，诸福是效。
非维丰之，又布濩之。
东西北南，咸锡予之。
稼茂於野，粟积于仓。
礼义兴行，民俗以臧。
桴鼓不鸣，狱讼衰息。
人有盖藏，道无捐瘠。
和气所蒸，化为瑞物。
甘露零庭，近在郊邑。
有木呈祥，合枝共柢。
考传验符，远人不贰。
或剖其中，自然成文。
太平是告，希代莫闻。
丰年屡应，众瑞应图。
皇帝谦恭，不以自居。
图回庶事，益慎厥初。
君臣相戒，可否吁俞。
政过三代，言成典谟。
历选后辟，前载所无。
在昔中兴，周汉二宣。
夏康商宗，汉祖晋元。
咸用干戈，配天祀夏。
其卧歌颂，或列于雅。
方之皇帝，爝火太阳。
顾无歌诗，垂世用光。
词臣伏罪，无以塞责。
谁其诗之，以佐皇德。
下罪张嵲，过不自揆。
日官西掖，待罪文字。
敢颂厥美，以赞后功。
江汉崧高，不足比隆。
用李参政韵并录寄舟峰师四首
曹勋（宋代）

昔年壮气激肠肝，锦带吴钩鄙隐岩。
喜试轻裘裁白紵，笑追落隐试重衔。
愁随草色人千里，谁附文期信一缄。
会待腥膻扫巢穴，舳舻北首挂征帆。
闲居书事
魏野（宋代）

无才动圣君，养拙住山村。
临事知闲贵，澄心觉道尊。
成家书满屋，添口鹤生孙。
仍喜多时雨，经春免灌园。
元夕
范成大（宋代）

不夜城中陆地莲，小梅初破月初圆。
新年第一佳时节，谁肯如翁闭户眠？
雨
张侃（宋代）

一片云飞雨趁来，常年此候捷如雷。满天尽黑都吹散，俄顷还明又复回。

准拟却无真失望，等閒易有竟难猜。化工若念农辛苦，早赐倾盆亦快哉。
破被篇
舒位（清代）

读书万卷读不破，走入破被堆中卧。鸡既鸣矣凡几声，虱其间者凡几个。

或曰屣可弃，我不忘其敝。或曰衮可补，我非五杂组。

不相离别转相亲，我用我法横自陈。芙蓉城里蒙头入，鹦鹉洲边伸脚出。

一年又一年，春秋冬夏无不然。万里复万里，东西南北而已矣。

蜀锦重重无片段，吴锦团团逸其半。参来罗汉五百尊，幻生观音十一面。

弹断铜琵琶，披出铁袈裟。石破天惊逗秋雨，中有残梦恒河沙。

君不闻湖州唐六歌有口，又不见扬州朱八画有手。

唐犹及见未破时，朱独相怜已破后。今兹襆被春明门，车如鸡栖马如狗。

黄竹箱中什袭藏，青苔榻上周旋久。被兮被兮可奈何，世间破被有许多。

安得尽遣朱八作画唐六歌，我乃化为蝴蝶夜夜飞来魔。
木兰花慢 为姜提刑寿
魏初（元代）

记当年分陕，拥飞盖、入长安。把渭北终南，秦宫汉阙，都入凭兰。渭随大浑几日，又嘉陵山色上征鞍。杨柳离亭痛饮，梅花乐府新翻。一封丹诏五云间。全晋动河山。看匹马横秋，弦轰霹雳，虎卧斑斓。生平此心耿耿，道君恩未报敢投闲。袖里升平长策，春风咫尺天颜。
征部乐·和份士除夜柬内子韵却寄细君
杨葆光（清代）

别离经岁，深悔屡把春光掷。只为相如四壁。愁分与、凄苦吟蟀。

容易过、相思夕。怕缩地、长房难觅。更欲笑、北地胭脂，莫问祁连好颜色。

家书偶寄，临缄未罄，心事最难抛得。但愿是、离愁时遣，强加餐饭，聊且排岑寂。

隔河天女，总不废、七襄勤织。更善顾、老母娇儿，起居安适。
舟中送顾别驾述夫还姑苏三首 其一
欧必元（明代）

逐客东归鬓欲丝，故山猿鹤怨春迟。羞将萧艾□□□，敢谓樱桃胜荔枝。

别唱鹧鸪江上曲，愁看蕉鹿梦中棋。他时匹练吴门过，莫忘褰帷五马期。
望海潮·自题小影
谭嗣同（清代）

曾经沧海，又来沙漠，四千里外关河。骨相空谈，肠轮自转，回头关八年过。春梦醒来么？对春帆细雨，独自吟哦。惟有瓶花数枝，相伴不须多。
寒江才脱渔蓑。剩风尘面貌，自看如何？鉴不因人，形还问影，岂缘醉后颜酡？拔剑欲高歌。有几根侠骨，禁得揉搓？忽说此人是我，睁眼细瞧科。
中秋新霁壕水初满自城东隅泛舟回谢公命赋
梅尧臣（宋代）

斋舫谈经後，官池载酒行。
斜阳鸟外落，新月树端生。
演漾思江浦，夷犹绕郡城。
东辕有遗恨，日日物华清。
元旦买得玉鱼自佩
徐渭（明代）

玉鱼小指长，买佩及青阳。寄书衣带里，流水袖中央。

皓鬣迷涛雪，银鳞砌夜光。腾空会有日，烟雾起罗裳。
立秋前一日有怀大钵子
峻德（清代）

明日届商序，惄焉凄在怀。微风动高叶，残雨堕空阶。

往事不堪问，孤情孰与偕。吾宗念之子，高咏坐秋斋。
将游宣城先寄贾太守侍御用李白寄崔侍御韵
郭祥正（宋代）

峨峨敬亭山，玄晖有佳作。贾公乃后身，风流今与昨。

豸冠触奸邪，分符宛陵郭。江湖暂徘徊，烟霄必腾跃。

予方卧閒云，时或乘皓鹤。水缩龙蜃归，霜清天宇廓。

安能坐陇亩，凄凄眷藜霍。陈蕃有虚榻，黄埃侵断索。

能如汲黯直，定许季生诺。往哉不可失，行闻还凤阁。
任城送姜锡山归蓬莱
鞠耀奎（清代）

客里难为别，怀乡兼送君。况经悲落木，复此感离群。

太白楼前月，东坡祠畔云。相思分两地，惆怅对斜曛。
忠节祠前诚斋先生手植罗汉松
罗洪先（明代）

移根自祗苑，遗爱为诚斋。曾借琴书润，犹当俎豆阶。

地灵人自美，风古色逾佳。剪伐宁须戒，伊人众所怀。
刘忠显挽词
邓肃（宋代）

城头皂帜作云飞，城中不纵胡马嘶。
虎狼那顾百万众，政期生载人杰归。
天王遣公赴狂虏，胡奴列拜听奇语。
军中相庆得左车，便觉笑谈混天宇。
先生一笑凛长虹，此膝那屈穹庐中。
平生数奇似李广，自许孤忠如鲁公。
毡帐归来眦欲裂，北望紫微湮涕血。
更期结草报君王，夜半无人径自绝。
城门初开闻讣书，参骞哭往万人俱。
义色忠躯略不变，忠言凛凛在襟裾。
当时中国满朱紫，不臣女真即臣楚。
闻公高节端不回，身虽亡恙气先死。
英风吹到新冕旒，天恩夜破九泉幽。
佳城可葬不可没，时有红光上斗牛。
我昔从公子弟列，欲报公知效公节。
公骑箕尾我谁依，独上山巅采薇蕨。
三月廿日邀同任伯卿施祓堂游曾氏园林归饮署斋即事 其四
朱景英（清代）

花木邱迟媚，蓬蒿仲蔚开。尚须疏曲沼，更拟榜层台。

绿护苔痕上，青延树色来。坐深忘日暝，清话绝氛埃。
向汝隆画鸡冠花扇图
张宁（明代）

十年归旧隐，不听蚤朝啼。却向蓬蒿里，昂藏对竹栖。
寄家信
尤珍（清代）

落日苍然远，浮云天际翔。潮声何处发，今夜宿江乡。

有客归吴会，封题寄八行。明朝渡江去，烟水正茫茫。
湖山小隐
林逋（宋代）

园井夹萧森，红芳堕翠阴。
昼岩松鼠静，春堑竹鸡深。
岁课非无秫，家藏独有琴。
颜原遗事在，千古壮闲心。
玩鞭亭
韩元吉（宋代）

黄须鲜卑勇无策，自驰骏马来窥贼。
贼奴但怪日绕营，起看飞尘已无迹。
宝鞭不惜弃道傍，坐令老妪知兴亡。
百年社稷有天意，奸锋逆焰徒鸱张。
孤城遗迹森在目，平湖无波春草绿。
却对青山忆谢公，公老犹嫌人姓木。
边兵已重朝士轻，中原有路何由行。
柙中虎兕不可制，江左夷吾浪得名。
棋仙
徐积（宋代）

壶中白日何曾夜，洞里桃花别是春。一局閒棋犹未了，坐中老却采樵人。
酒泉子·长忆西山
潘阆（宋代）

长忆西山，灵隐寺前三竺后，冷泉亭上旧曾游，三伏似清秋。
白猿时见攀高树，长啸一声何处去？别来几向画阑看，终是欠峰峦！
送贤良田太丞通判江宁
梅尧臣（宋代）

世为燕赵客，慷慨有奇才。
对策汉庭後，拜官江国来。
舟从瓜步去，潮自蒋山回。
心寄城头月，相随上古台。
句
林乔（宋代）

醮坛夜朝斗在目，石室昼卧云生胸。
壶中天（咏周静镜园池）
张炎（宋代）

万尘自远，径松存、仿佛斜川深意。乌石冈边犹记得，竹里吟安一字。暗叶禽幽，虚阑荷近，暑薄迟花气。行行且止，枯瓢枝上闲寄。

不恨老却流光，可怜归未得，翻恨流水。落落岭头云尚在，一笑生涯如此。树老梅荒，山孤人共，隔浦船归未。划然长啸，海风吹下空翠。
贤者之孝二百四十首·杨震
林同（宋代）

尚自畏四知，於亲岂忍欺。
种蓝有助者，拔去不妨奇。
六月二十一日内引赐对缉熙殿玉音宣问漏下数
岳珂（宋代）

曾窥遗制辨中朝，更帖骁游八座貂。
空有丹心酬雨露，讵应赤脚踏烟霄。
人繇汲汲知尧舜，我岂区区事管箫。
不是鸾台勤再诏，狂言何以发刍荛。
观潮
王琮（宋代）

旗彩斜飞一命轻，舟人却立万舟迎。
不应当日将军事，犹到如今气未平。
晋门。再吟
周昙（唐代）

君人为理在安民，论道求贤德自新。

经国远图无所问，何曾言指一何神。
卢生祠题壁 其二
陈存懋（清代）

车马劳劳送客程，邯郸道上尽卢生。若非生就神仙福，炊熟黄粱梦不成。
放艇
陈圭（明代）

放艇珠江未老违，聊携三五赏春晖。柳间撑出花间转，笑里来时醉里归。

红锦丛中尘务远，白头交外故人稀。乘时正好寻真乐，风橹逍遥载月辉。
忆梅二首 其一
韦骧（宋代）

去年幽谷探寒梅，把酒曾将累句催。不意今年行海角，玉英开尽未归来。
宁宗皇帝诗卷耳篇御书赞
岳珂（宋代）

伟王人之典学，本天纵之多能。
续六艺之绝业，环诸儒而讲明。
璧跗蔚其流芳，琼字焕其腾英。
居蠖濩而储精，炳龟龙而效灵。
岁嘉定之辛已，历九闰而时乘。
旦孜孜而忘倦，志兢兢而靡矜。
诗三百有五篇，沃帝心而日聆。
俨露门之未竟，已云章之满籯。
繄是诗之四章，首二南而仪刑。
凡家齐而国治，本大学之为经。
自求贤而审官，见济济之以宁。
越染翰之虽同，兹注意之实形。
昔德寿之在御，尝史汉之留情。
传复古之奇迹，亦流辉于古荆。
有词臣曰万里，亟再拜而震惊。
谓缝掖之所难，而帝王之躬行。
今宝章之诞贲，知祖武之克绳。
殆家法之相似，联自检于宫庭。
眇周行之下走，方虺聩而于征。
竦昭回之景光，愧抱椠之余生。
览盈咫之昭华，想绎纯于九成。
得猗那而藏焉，尚厅瑟之余声。
右军遣信帖赞
岳珂（宋代）

笔健而奇，而纸素犹近时。
彼摹者吾不能知其为谁。忘筌与蹄，
庶几得之。
跋道德经
唐庚（宋代）

斗智饶君三十里，著书还我五千言。只将得一观天下，约法刘公已太繁。
送公期得假归绛
欧阳修（宋代）

风吹积雪销太行，水暖河桥杨柳芳。少年初仕即京国，故里几归成鬓霜。

山行马瘦春泥滑，野饭天寒饧粥香。留连芳物佳节过，束带还来朝未央。
山偈寄无声老师
吴潜（宋代）

闻师遭遇善知识，布衲时闻罗绮香。
照管为他肯景转，投胎托舍没思量。
新桥
陆佃（宋代）

碧光新近跨长桥，免使游人隔岸招。想像蓬瀛今彷佛，丁宁风雨莫漂摇。

少浮蛟蜃平生气，才露虹霓一半腰。明月满天天似水，直疑霄汉路非遥。
感春十三首
张耒（宋代）

致酒傍修竹，竹风吹我衣。
临觞曷不乐，感此盛与衰。
昔我池边曷，北风无完枝。
春芽忽可撷，弱弱不自持。
荣枯两相召，念此能几时。
要终必复始，惜我芳华姿。
自古无如何，悲歌欲何为。
聊进杯中物，日醉以为期。
司徒侍中杜正献公挽辞五首
苏颂（宋代）

几杖初来宅次睢，孤生从此被深知。
翘材馆盛亲师益，绿野堂閒奉燕私，
恩纪难忘空陨涕，绪言如昨重铭肌。
涣阳松柏无因见，延首东南倍怆悲。
项大著挽诗
薛嵎（宋代）

耻为恩门屈，宁辞御史迁。力陈归老疏，自尽读书年。

秘府神游地，浮荣梦觉前。世间真不死，未必属苍天。
题画扇
吴白（宋代）

风枝露叶有馀清，转盼还从玉笋生。
愿得此君长在眼，子猷虽老未忘情。
挽知临安府兼浙西制置使曾公
曾子良（宋代）

德佑思良弼，江西出大臣。
报忠昭汉议，靖献有殷仁。
皦日五朝老，清风百世人。
几时归衮绣，秋草卧麒麟。
次韵安抚侍郎劝耕喜雨之什
度正（宋代）

田家何所乐，所乐日未曛。
男耕而禾稼，女桑而襦裙。
面垢落塈涂，目眩湿薪熏。
妇子馌南亩，诗人尝云云。
使车出东郊，好雨清尘氛。
会集诸父老，申之以俭勤。
父老歌且舞，未饮意已醺。
峨峨欲倾欹，眊眊耸听闻。
扶携雨阶上，潋滟泛十分。
丁宁付训词，归诏尔仍云。
或笑言唯唯，或喜气氲氲。
俯首侧玄冠，骈肩望朱幩。
通宵好膏泽，绿波涨河濆。
轻风扇微和，草木亦欣欣。
正也何其幸，连年与礼文。
念昔在农亩，备尝辛与荤。
朅来充邑官，簿书困纷纷。
书生适我愿，端赖贤使君。
人苟得所依，何畏乎织纹。
感知无以报，茅塞当深耘。
伯兮
佚名（先秦）

伯兮朅兮，邦之桀兮。伯也执殳，为王前驱。
自伯之东，首如飞蓬。岂无膏沐，谁适为容？
其雨其雨，杲杲出日。愿言思伯，甘心首疾。
焉得谖草，言树之背。愿言思伯，使我心痗。